Uznesenie Európskeho parlamentu o pristúpení Bulharska a Rumunska



Úradný vestník 300 E , 09/12/2006 S. 0265 - 0267



P6_TA(2006)0262 Bulharsko a Rumunsko (Európska rada, 15. - 16. júna 2006) Uznesenie Európskeho parlamentu o pristúpení Bulharska a Rumunska Európsky parlament, - so zreteľom na svoje predchádzajúce uznesenia o pristúpení Bulharska a Rumunska, najmä na svoje uznesenia z 15. decembra 2005 [1], - so zreteľom na Zmluvu o pristúpení k Európskej únii, ktorú Bulharsko a Rumunsko podpísali 25. apríla 2005, - so zreteľom na monitorovacie správy o stave pripravenosti Bulharska a Rumunska na členstvo v EÚ, ktoré Komisia predložila 16. mája 2006 (KOM(2006)0214), - so zreteľom na článok 103 ods. 4 rokovacieho poriadku, A. keďže pristúpenie Bulharska a Rumunska 1. januára 2007 je spoločným a deklarovaným cieľom EÚ, B. keďže Komisia zaznamenala od predloženia svojej predchádzajúcej správy výrazný pokrok zo strany Bulharska a Rumunska, C. keďže pokrok dosiahnutý len v niekoľkých oblastiach nie je ešte stále celkom uspokojivý a keďže Bulharsko a Rumunsko musia prijať okamžité opatrenia na nápravu týchto nedostatkov, ak si želajú vstúpiť do EÚ 1. januára 2007, D. keďže Komisia predloží ďalšie monitorovacie správy o stave pripravenosti Bulharska a Rumunska na členstvo v EÚ najneskôr začiatkom októbra 2006, E. keďže vytrvalo vyjadruje podporu včasnému pristúpeniu Bulharska a Rumunska, F. keďže Zmluva o pristúpení zahŕňa ustanovenia týkajúce sa bezpečnostných a monitorovacích opatrení, ktoré by sa mohli v prípade potreby uplatňovať počas rokov bezprostredne nasledujúcich po pristúpení, čím by sa vyhlo potrebe akéhokoľvek oneskorenia v rámci samotného pristúpenia, G. keďže prostredníctvom výmeny listov medzi predsedom Európskeho parlamentu a predsedom Komisie bola dosiahnutá dohoda o úplnom zapojení Európskeho parlamentu do akéhokoľvek uvažovania o uplatnení niektorej z bezpečnostných doložiek v Zmluve o pristúpení, 1. s veľkým záujmom zobral na vedomie správy Komisie o stave pripravenosti Bulharska a Rumunska na ich pristúpenie do EÚ, pričom vyzdvihuje mimoriadnu starostlivosť a vážnosť, s akou Komisia monitoruje prípravné kroky a realizáciu opatrení, ktoré tieto krajiny uskutočnili s cieľom splniť podmienky na svoj vstup do EÚ do 1. januára 2007; 2. s uspokojením konštatuje, že Komisia naďalej počíta s termínom vstupu oboch krajín do EÚ stanoveným na 1. januára 2007 pod podmienkou, že sa prijmú potrebné opatrenia s cieľom vyriešiť pretrvávajúce problémy, a prijíma odporúčania Komisie týkajúce sa ďalšieho postupu prijatia konečného rozhodnutia o dátume pristúpenia Bulharska a Rumunska; 3. vyzýva Európsku radu, aby na svojom zasadnutí v dňoch 15. - 16. júna 2006 dodržala svoj záväzok voči Bulharsku a Rumunsku, že v prípade pripravenosti vstúpia do EÚ 1. januára 2007; zároveň víta odbornú pomoc, ktorú členské štáty poskytujú najmä v oblasti spravodlivosti a policajnej kontroly, a naliehavo žiada posilnenie tejto pomoci v najbližších mesiacoch; 4. zdôrazňuje, že je nevyhnutné, aby si vlády Bulharska a Rumunska uvedomovali potrebu plného využitia obdobia zostávajúcich mesiacov a dosiahli konkrétne výsledky pri plnení požiadaviek na dosiahnutie plného členstva v EÚ k 1. januáru 2007; 5. s uspokojením si všíma vážne úsilie a výrazný pokrok, ktorý Bulharsko a Rumunsko dosiahli v uplynulých mesiacoch v záujme plnenia politických a hospodárskych kritérií EÚ a postupného preberania a vykonávania acquis communautaire; 6. zdôrazňuje, že pre obe krajiny je potrebné, aby pokračovali v konsolidácii prebiehajúcej reformy svojho súdnictva, a to ďalším posilňovaním transparentnosti, efektívnosti a nestrannosti súdnictva, a preukázali sa ďalšími podstatnými výsledkami v boji proti korupcii a v prípade Bulharska s osobitným dôrazom na boj proti organizovanému zločinu; vyzdvihuje mimoriadnu dôležitosť prijímania všetkých opatrení potrebných na boj proti obchodovaniu s ľuďmi a na podstatné zvýšenie miery sociálneho začlenenia rómskych spoločenstiev, najmä pokiaľ ide o otázky bývania, zdravotnej starostlivosti, vzdelávania a zamestnanosti; 7. uvedomuje si, že rozhodnutie o pristúpení každej krajiny sa prijme s ohľadom na jej vlastné zásluhy a v kontexte výsledkov, ktoré dosiahla, privítal by však, keby Bulharsko a Rumunsko na základe doteraz dosiahnutého pokroku a ich činnosti zameranej na dosiahnutie ďalšieho pokroku v období niekoľkých nasledujúcich mesiacov vstúpili do EÚ spoločne a v tom istom čase; 8. vyzýva všetky politické sily v Bulharsku a Rumunsku, aby sústredili svoje aktivity na splnenie podmienok členstva v EÚ do 1. januára 2007 a trvali na politickom záväzku potrebnom na dosiahnutie tohto cieľa; 9. vyzýva Komisiu, aby Bulharsku a Rumunsku bezodkladne poskytla čo najzrozumiteľnejšie usmernenie týkajúce sa očakávaných výsledkov s cieľom rozptýliť ich obavy, zabezpečiť, aby sa v záujme dosiahnutia skutočného zlepšenia vyčlenilo na tieto oblasti maximálne množstvo prostriedkov Spoločenstva, a v spolupráci s bulharskými a rumunskými orgánmi stanoviť charakter monitorovacích opatrení, ktoré by sa prípadne prijali po pristúpení, spôsob ich vykonávania, ako aj okolnosti, za ktorých by tieto opatrenia mohli byť potrebné; 10. žiada členské štáty, aby včas ukončili ratifikačný proces pristúpenia Bulharska a Rumunska k EÚ; 11. poveruje svojho predsedu, aby toto uznesenie postúpil Rade, Komisii a vládam a parlamentom Bulharska a Rumunska. [1] Prijaté texty, P6_TA(2005)0530 a P6_TA(2005)0531. --------------------------------------------------